## Educació expedienta l’UTE Escolar València V5 per les incidències en el transport durant l’inici del curs 2023-2024

*** Les penalitats ascendixen a 280.900 euros que se sumen a 180.273,72 euros que ja se’ls ha anat reduint de les mensualitats
* En estes incidències es van veure afectats prop de 1.300 alumnes durant onze dies lectius**

La Conselleria d’Educació, Universitats i Ocupació ha resolt l’expedient d’imposició de penalitats obert contra l’UTE Escolar València V5 per les incidències de servici en el transport que es van produir en l’inici del curs escolar 2023-2024. A causa d’estes incidències es van veure afectats prop de 1.300 alumnes durant onze dies lectius.

La Conselleria d’Educació ha acordat la imposició de 280.900 euros per estos incidents de servici, que se sumen als 180.273,72 euros que ja van ser reduïts de l’import corresponent a la facturació mensual pels servicis no prestats conforme a l’exigit.

D’esta manera, el Consell ha descomptat un total de 461.173,72 euros per estes incidències que espera no es tornen a produir en el futur, ja que de ser així implicaria sancions més greus i fins i tot una possible rescissió del contracte.

L’expedient s’ha elaborat detingudament al llarg de diversos mesos, complint així amb tots els terminis previstos perquè l’empresa tramitara les seues al·legacions. Després d’estudiar des de la Conselleria d’Educació les al·legacions presentades per l’operadora del transport escolar del lot 5 de València, s’ha procedit a resoldre l’expedient.

L’UTE Escolar València V5 fa actualment més de 110 expedicions diàries i per això, des de diferents departaments de la Conselleria d’Educació, Universitats i Ocupació, s’han disposat tots els mitjans necessaris per a garantir que el servici es preste amb total normalitat.

Dels 18 lots en els quals es distribuïx el nou contracte de transport escolar per a centres docents de titularitat de la Generalitat, totes estes incidències van ocórrer en el mateix lot, operat per empreses integrades majoritàriament pel grup gallec Monbus.

Fecha: 07/05/2024